വിഷുവം - വിക്കിപീഡിയ

# വിഷുവം

### വിക്കിപീഡിയ, ഒരു സ്വതന്ത്ര വിജ്ഞാനകോശം.

| ഈ ലേഖനത്തില്‍ ആധാരമാക്കാവുന്ന പ്രമാണങ്ങള്‍ ഇല്ല/കുറവാണ്. അവ ചേര്‍ക്കാന്‍ താങ്കള്‍ക്ക് സഹായിക്കാവുന്നതാണ്. താങ്കളുടെ സഹകരണം ഈ ലേഖനം മികച്ചതാക്കട്ടെ

സൂര്യന്‍ ഖഗോളമദ്ധ്യരേഖ കടന്നു പോകുന്ന ജ്യോതിശാസ്ത്ര സംബന്ധിയായ ഒരു പ്രതിഭാസത്തിനെയാണ്‌ വിഷുവം എന്നു പറയുന്നത്. ഇതു മാര്‍ച്ച് 20നും സെപ്റ്റംബര്‍ 23നും ആണ് സംഭവിക്കുന്നത്. ഈ ദിവസങ്ങളില്‍ പകലിനും രാത്രിക്കും ആതാണ്ട് തുല്യ നീളമാണ്. മാത്രമല്ല സൂര്യന്‍ ഈ ദിവസങ്ങളില്‍ ഖഗോളമദ്ധ്യരേഖ (i.e., declination 0) കടന്നു പോകുന്നു. സാങ്കേതികമായി പറഞ്ഞാല്‍ ക്രാന്തിവൃത്തവും(ecliptic) ഖഗോളമധ്യ രേഖയും (ഘടികാമണ്ഡലം)(celestial equator) കൂട്ടി മുട്ടുന്ന ഇടത്തിലുള്ള ബിന്ദുക്കളെയാണ് ‍ വിഷുവങ്ങള്‍ എന്ന്‌ പറയുന്നത്‌. ഇംഗ്ലീഷില്‍ Equinox എന്ന്‍ വിളിക്കുന്നു. Equinox എന്ന വാക്കിന്റെ മൂല പദം ലാറ്റിന്‍ ഭാഷയില്‍ നിന്നുള്ള ഒരു പദമാണ്‌. Equal night എന്നാണ്‌ അതിന്റെ അര്‍ത്ഥം.

അയനങ്ങളുടെ ചിത്രം

## [തിരുത്തുക] വിശദീകരണം

ഭൂമധ്യരേഖ ഖഗോളത്തെ ഛേദിക്കുമ്പോള്‍ ലഭിക്കുന്ന മഹാവൃത്തത്തിന്‌ ഘടികാമണ്ഡലം (celestial equator) അഥവാ ഖഗോളമധ്യ രേഖ എന്ന്‌ പറയുന്നു. രാശിചക്രത്തിലൂടെ സൂര്യന്‍ സഞ്ചരിക്കുന്ന പാതയെ ക്രാന്തിവൃത്തം (ecliptic) എന്നും പറയുന്നു. ഭൂമിയുടെ അച്ചുതണ്ട്‌ 23.5° ചെരിഞ്ഞാണ്‌ കറങ്ങുന്നത്‌ . അപ്പോള്‍ ഘടികാമണ്ഡലവും ക്രാന്തിവൃത്തവും തമ്മില്‍ 23.5° യുടെ ചരിവ്‌ ഉണ്ട്‌. അതിനാല്‍ ഈ രണ്ട്‌ മഹാവൃത്തങ്ങള്‍ തമ്മില്‍ രണ്ട്‌ ബിന്ധുക്കളില്‍ മാത്രമേ കൂട്ടിമുട്ടുന്നുള്ളൂ‌. ഈ രണ്ട്‌ ബിന്ദുക്കളെ വിഷുവങ്ങള്‍ എന്ന്‍ വിളിക്കുന്നു. ഇംഗ്ലീഷില്‍ Equinox എന്ന്‍ വിളിക്കുന്നു. Equinox എന്ന വാക്കിന്റെ മൂല പദം ലാറ്റിന്‍ ഭാഷയില്‍ നിന്നുള്ള ഒരു പദമാണ്‌. Equal night എന്നാണ്‌ അതിന്റെ അര്‍ത്ഥം. സൂര്യന്‍ ഈ രണ്ട്‌ ബിന്ദുക്കളില്‍ ഉള്ളപ്പോള്‍ രാത്രിയും പകലും തുല്യമായിരിക്കും.

## [തിരുത്തുക] രണ്ട് വിഷുവങ്ങള്‍

സൂര്യന്‍ അതിന്റെ സഞ്ചാരമധ്യേ തെക്ക്‌ നിന്ന്‌ വടക്കോട്ട്‌ ഘടികാമണ്ഡലത്തെ മുറിച്ച്‌ കിടക്കുന്ന ബിന്ദുവിനെ മഹാവിഷുവം അഥവാ മേഷാദി (Vernal Equinox) എന്ന് വിളിക്കുന്നു. അതേ പോലെ സൂര്യന്‍ വടക്ക്‌ നിന്ന്‌ തെക്കോട്ട്‌ ഘടികാമണ്ഡലത്തെ മുറിച്ചു കിടക്കുന്ന ബിന്ദുവിനെ അപരവിഷുവം തുലാവിഷുവം അഥവാ തുലാദി (Autumnal Equinox) എന്ന്‌ വിളിക്കുന്നു. മഹാവിഷുവം മാര്‍ച്ച്‌ 20-നും അപരവിഷുവം സെപ്റ്റമ്പര്‍ 23-നും ആണ്‌ സംഭവിക്കുന്നത്‌.

## [തിരുത്തുക] അയനാന്തങ്ങള്‍

  പ്രധാന ലേഖനം: അയനാന്തങ്ങള്‍

സൂര്യന്‍ ക്രാന്തിവൃത്തത്തിലൂടെ(ecliptic) സഞ്ചരിക്കുമ്പോള്‍ എത്തുന്ന ഏറ്റവും തെക്കും വടക്കും ഉള്ള രണ്ട് ബിന്ദുക്കളെ ആണ് അയനാന്തങ്ങള്‍ എന്നു പറയുന്നത്. അയാന്തങ്ങള്‍ ദക്ഷിണ അയനാന്തവും ഉത്തര അയനാന്തവും ആണ്.

## [തിരുത്തുക] പുരസ്സരണം

  പ്രധാന ലേഖനം: വിഷുവങ്ങളുടെ പുരസ്സരണം

സൂര്യചന്ദ്രന്മാര്‍ ഭൂമിയില്‍ ചെലുത്തുന്ന ഗുരുത്വ ആകര്‍ഷണം മൂലം ഭൂമിയുടെ അച്ചുതണ്ട്‌ അതിന്റെ സ്വാഭാവികമായുള്ള കറക്കത്തിന്‌ പുറമേ 26,000 വര്‍ഷം കൊണ്ട്‌ പൂര്‍ത്തിയാകുന്ന വേറൊരു ഭ്രമണവും ചെയ്യുന്നുണ്ട്‌. ഇത്‌ പുരസ്സരണം (precission) എന്ന പേരില്‍ അറിയപ്പെടുന്നു.

ഭൂമിയുടെ അച്ചുതണ്ടിന്റെ പുരസ്സരണം മൂലം ഘടികാമണ്ഡലം ഓരോ വര്‍ഷവും 50.26‘’ (50.26 ആര്‍ക്‌ സെക്കന്റ് ) വീതം കറങ്ങികൊണ്ടിരിക്കുന്നു. അതിന്റെ ഫലമായി വര്‍ഷം തോറും വിഷുവങ്ങളുടെ സ്ഥാനവും ഇത്രയും ദൂരം മാറുന്നു. ഏകദേശം 71 വര്‍ഷം കൊണ്ട്‌ ഒരു ഡിഗ്രിയുടെ മാറ്റം ഉണ്ടാകും.

## [തിരുത്തുക] അയനചലനം

  പ്രധാന ലേഖനം: അയനചലനം

ചിത്രത്തില്‍ നിന്ന്‌ മഹാവിഷുവം, തുലാ വിഷുവം‍, ഉത്തര അയനാന്തം, ദക്ഷിണ അയനാന്തം ഇവയെല്ലാം ക്രാന്തിവൃത്തത്തിലെ വിവിധ ബിന്ദുക്കളാണെന്നും‌ മനസ്സിലാക്കാമല്ലോ. പുരസ്സരണം കാരണം ഈ ബിന്ദുക്കള്‍ എല്ലാം ഒരു വര്‍ഷം 50.26 ആര്‍ക് സെക്കന്റ്‌ വീതം നീങ്ങി കൊണ്ടിരിക്കുന്നു. പുരസ്സരണം കാരണം ക്രാന്തിവൃത്തതിലെ ബിന്ദുക്കള്‍ക്ക്‌ സം‍ഭവിക്കുന്ന സ്ഥാനചലനത്തിന് അയന ചലനം എന്ന്‌ പറയുന്നു.

## [തിരുത്തുക] വിഷുവങ്ങളുടെ ഇപ്പോഴത്തെ സ്ഥാനം

  പ്രധാന ലേഖനം: വിഷു

പണ്ട്‌ (ഏതാണ്ട്‌ 1000 വര്‍ഷങ്ങള്‍ക്ക്‌ മുന്‍പ്‌) മേഷാദി മേടത്തില്‍ ആയിരുന്നു. സൂര്യന്‍ മേഷാദിയില്‍ വരുന്ന ദിവസം ആയിരുന്നു നമ്മള്‍ വിഷുവായി ആഘോഷിച്ചിരുന്നത്‌. എന്നാല്‍ വിഷുവങ്ങളുടെ പുരസ്സരണം കാരണം മേഷാദി ഇപ്പോള്‍ മീനം രാശിയില്‍ ആണ്‌. എന്നിട്ടും നമ്മള്‍ വിഷു ആഘോഷിക്കുന്നത്‌ മേടത്തില്‍ ആണ്. ഇതേ പോലെ തുലാദി ഇപ്പോള്‍ കന്നി രാശിയില്‍ ആണ്‌.

## [തിരുത്തുക] ആധാരസൂചിക

## [തിരുത്തുക] കുറിപ്പുകള്‍

Retrieved from "http://ml.wikipedia.org../../../%E0%B4%B5/%E0%B4%BF/%E0%B4%B7/%E0%B4%B5%E0%B4%BF%E0%B4%B7%E0%B5%81%E0%B4%B5%E0%B4%82.html"

സൂചികകള്‍: ഉള്ളടക്കം | ജ്യോതിശാസ്ത്രം

##### Views

- ലേഖനം
- സംവാദം
- ഇപ്പോഴുള്ള രൂപം

##### ഉള്ളടക്കം

- പ്രധാന താള്‍
- പുതിയ താളുകള്‍
- സമകാലികം
- ലേഖനം തുടങ്ങുക

##### പങ്കാളിത്തം

- വിക്കി സമൂഹം
- വിക്കി പഞ്ചായത്ത്
- സംഭാവന

##### വഴികാട്ടി

- സഹായം
- മാര്‍ഗ്ഗരേഖകള്‍

##### ആശയവിനിമയം

- തല്‍സമയ സം‌വാദം

##### തിരയുക

##### ഇതര ഭാഷകളില്‍

- English